b'\n_START_ARTICLE_\nJyv\xc3\xa4skyl\xc3\xa4n Cityseurakunta\n_START_PARAGRAPH_\nJyv\xc3\xa4skyl\xc3\xa4n Cityseurakunta on vuonna 2000 perustettu itsen\xc3\xa4inen kristillinen paikallisseurakunta Jyv\xc3\xa4skyl\xc3\xa4ss\xc3\xa4, joka ei ole osa mit\xc3\xa4\xc3\xa4n yksitt\xc3\xa4ist\xc3\xa4 kirkkokuntaa. Seurakunta on hengelt\xc3\xa4\xc3\xa4n karismaattinen ja kuuluu tunnustuskuntiin sitoutumattomaan uuskarismaattisuuteen. Jyv\xc3\xa4skyl\xc3\xa4n Cityseurakuntaa johtavat pastoripariskunta Esko ja Pirjo Valtanen yhdess\xc3\xa4 seurakunnan johtoryhm\xc3\xa4n kanssa. Jyv\xc3\xa4skyl\xc3\xa4n Cityseurakunta kuuluu yhdistyspohjaisia seurakuntia tukevaan Seurakuntien yhteys -j\xc3\xa4rjest\xc3\xb6\xc3\xb6n.\n_START_SECTION_\nHistoria\n_START_PARAGRAPH_\nJyv\xc3\xa4skyl\xc3\xa4n Cityseurakunta syntyi osana laajempaa kansallista hengellist\xc3\xa4 uudistusliikehdint\xc3\xa4\xc3\xa4, jonka yhteydess\xc3\xa4 Suomessa perustettiin 1990-luvulla ja 2000-luvulla joukko uusia itsen\xc3\xa4isi\xc3\xa4 uuskarismaattisia seurakuntia, mukaan lukien City-seurakunnat. Valtaosa n\xc3\xa4ist\xc3\xa4 seurakunnista syntyi helluntailiike-taustalta.\n_START_SECTION_\nSeurakunnan toiminta\n_START_PARAGRAPH_\nJyv\xc3\xa4skyl\xc3\xa4n Cityseurakunnan mukaan tarkoituksena ei ole olla toimintakeskeinen seurakunta, vaan erityisesti n\xc3\xa4ky-keskeinen seurakunta. T\xc3\xa4m\xc3\xa4 tarkoittaa sit\xc3\xa4, ett\xc3\xa4 toiminta itsess\xc3\xa4\xc3\xa4n ei ole seurakunnassa p\xc3\xa4\xc3\xa4m\xc3\xa4\xc3\xa4r\xc3\xa4, vaan toiminta on pikemminkin seurausta, siit\xc3\xa4 mit\xc3\xa4 Jumala haluaa seurakuntansa keskelle synnytt\xc3\xa4\xc3\xa4.'